ঢিলেঢালাভাবেই সোমবার দুপুর ১২টায় শেষ হলো ধর্মভিত্তিক ১১টি রাজনৈতিক দলের ডাকা ৩০ ঘণ্টার হরতাল। হরতালের দ্বিতীয় দিনে গতকাল অপ্রীতিকর কোনো ঘটনার খবর পাওয়া যায়নি। সকাল থেকেই রাজধানীর রাস্তায় বাস, মিনিবাস ও  সিএনজি-চালিত অটোরিকশা চলা শুরু করে। তবে ছিল পুলিশ ও র্যাবের টহল। সংবিধানের পঞ্চদশ সংশোধনীতে আল্লাহর ওপর পূর্ণ আস্থা ও বিশ্বাস বাদ দেয়ার প্রতিবাদে ধর্মভিত্তিক ১১টি দল গত রবিবার সকাল ছয়টা থেকে গতকাল বেলা ১২টা পর্যন্ত হরতালের ডাক দেয়। বিএনপি ও জামায়াত এই হরতালে সমর্থন দেয়। তবে হরতালের সময় মাঠে দেখা যায়নি তাদের।